Enn vantar 27 stöðugildi hjúkrunarfræðinga til að fullmanna gjörgæsludeildir Landspítalans. Þetta segir Ólafur Guðbjörn Skúlason, forstöðumaður skurðstofa og gjörgæslu. Landspítala verður veitt aukið fjármagn til að fjölga stöðugildum gjörgæslu- og svæfingalækna um tvö og bæta við einu stöðugildi sérnámslæknis á gjörgæsludeild.
það munar miklu að fá fleiri stöðugildi svæfinga- og gjörgæslulækna og sérnámslækna, þar sem mikið hefur mætt á þessu fólki að undanförnu. En þetta gerir það að verkum að við getum þá kannski náð að stækka gjörgæsluna enn frekar þegar við höfum náð æskilegum fjölda hjúkrunarfræðinga líka. Hvað þarf til þess að ná æskilegum fjölda hjúkrunarfræðinga? Þegar maður skoðar það þarf 4,5 stöðugildi hjúkrunarfræðings á hvert stæði á sólarhring. Núna leyfir mönnunin sjö stæði í tveimur húsum, samtals fjórtán. En við höfum stæði fyrir 20 sjúklinga þannig að okkur vantar í rauninni stöðugildi fyrir þessi sex stæði í viðbót.
Það þýðir að til þess að fullmanna gjörgæsludeildir vantar stöðugildi 27 hjúkrunarfræðinga. Auk þess að bæta við þremur stöðugildum lækna á gjörgæslu stendur til að bæta við tveimur plássum í námi í gjörgæsluhjúkrun og gera öllum hjúkrunarfræðingum, sem vilja sérhæfa sig í gjörgæsluhjúkrun, kleift að sækja um sérstaka þjálfun í hermisetri Landspítala.
Páll Matthíasson, forstjóri Landspítalans, hefur sagt að mönnunarvandi á gjörgæsludeildum sé ein helsta ástæða þess að Landspítalinn hafi komist að þolmörkum í faraldrinum. Til að bregðast við voru sérfræðingar af einkastofum fengnir til starfa tímabundið á spítalanum í ágúst. Ólafur segir að samningar við einkastofur hafi ýmist nýlega runnið út eða renni út á næstu dögum.
eins og staðan er í dag er ekki þörf á frekari samningum af okkar hálfu
Enn vantar 27 stöðugildi hjúkrunarfræðinga til að gjörgæsludeildir verði fullmannaðar, að sögn forstöðumanns. Heilbrigðisráðherra hefur ákveðið að auka fjárframlög svo fjölga megi stöðugildum á gjörgæslu um þrjú. 